Ari Behn
Store norske leksikon,Språk og litteratur,Norsk og samisk litteratur,Nyere norsk litteratur
Ari Behn var en norsk forfatter og billedkunstner. Han var gift med prinsesse Märtha Louise i perioden 2002 til 2017. Som forfatter er han mest kjent for novellesamlingen Trist som faen(1999). Han gav til sammen ut sju bøker, som ble oversatt til flere språk. Han var en svært profilert person i norsk offentlighet.
Bakgrunn Behn ble født i Århus og vokste opp i England, Nord-Norge og Moss. Han var sønn av rosenterapeut Marianne Solberg og steinerskolelærer Olav Bjørshol. Han ble døpt Ari Mikael Bjørshol, men tok i 1996 mormorens pikenavn Behn.Behn giftet seg med prinsesse Märtha Louise i Nidarosdomen 24. mai 2002. De fikk døtrene Maud Angelica (2003), Leah Isadora (2005) og Emma Tallulah (2008). Märtha Louise og Ari Behn tok ut separasjon i 2016 og skilsmisse i 2017.Ari Behn tok sitt eget liv, 25. desember 2019. Bisettelsen fra Oslo domkirke ble sendt direkte på NRK. Maud Angelica Behns minneord i bisettelsen, hvor hun talte varmt om faren og åpent om psykisk helse, fikk nasjonal oppmerksomhet og stor anerkjennelse. Forfatterskap Behn ga ut flere noveller, fortellinger og artikler i tidsskrifter, blant annet i antologien Nye linjer (i 1995, 1997 og 1998) før debuten. Da fikk han kritikerros for sin fortellerkunst og ble årets mest omtalte debutant med boka Trist som faen. Fortellinger (1999). Et gjennomgangstema her er unge mennesker som forsøker å finne sin plass i en komplisert verden. For boka mottok han blant annet «Sarpsborg kulturpris» (1999) og «Østfold energis kulturpris» (1999).Sammen med Märtha Louise gav han ut Fra hjerte til hjerte (2002) etter bryllupet i Nidarosdomen. Boka inneholder historien om pilegrimsvandringen deres til Nidaros (Trondheim).Hans første roman, Bakgård (2003), handlet om en ung manns reise til Nord-Afrika. Den vakte stor medieoppmerksomhet, men fikk blandet mottakelse av anmelderne. Likeså fikk han stor oppmerksomhet for romanen Entusiasme og raseri (2006). Her skildrer Behn flere personer som kan lede tankene mot mediekjendiser. I 2009 gav han ut romanen Vivian Seving etc., med undertittelen «Sladder, forskyvninger og andre overdrivelser om en prinsesse og hennes samtid».I 2011 gav han ut Talent for lykke, en samling fortellinger som han høstet gode kritikker for. To av novellene er med i amerikansk oversettelse i 2013-utgaven av den prestisjetunge antologien Best European Fiction, som utgis av Dalkey Archive Press i USA. Våren 2011 debuterte han som dramatiker ved Rogaland Teater med skuespillet «Treningstimen». Nok en samling fortellinger, Tiger i hagen, kom ut i 2015.Inferno: roman med malerier (2018) var hans siste utgivelse. Boka består av korte tekster og femti avbildede malerier som Behn har malt selv. Romanen er blant de mer selvbiografiske av forfatteren. Annen kunstnerisk virksomhet Ari Behn og fotografen Per Heimly jobbet sammen om underholdningsserien Ari og Per som ble vist på NRK våren 2011. Serien vant Gullruten for beste underholdningsserie.Behn designet også krystall- og porselenserviset «Peacock» (2007) for Magnor Glassverk.Kunstprosjektet «Gud så deilig» (2015) var et samarbeid med kunstneren Unni Askeland, der Behns del het «The art of lovemaking». Han utstilte ved flere anledninger sammen med den svenske skuespilleren Mikael Persbrandt og nevnte Per Heimly.Han var blant tolv norske samtidsforfattere som bidro med tekster til det belarusiske nettidsskriftet Prajdzisvet i 2017. Bibliografi Fem fortellinger, blant annet «Trist som faen» i Nye linjer, Kolon forlag, Oslo 1995. (Under navnet Ari Mikael) To fortellinger, «Slutt» og «Nachspiel» i Nye linjer, Kolon forlag, Oslo 1997 «Møter med Paul Bowles» i Nye linjer, Kolon forlag, Oslo 1998  Trist som faen. Fortellinger, Kolon forlag, Oslo 1999  Bakgård. Roman, Kolon forlag, Oslo 2003  Entusiasme og raseri. Roman, Gyldendal, Oslo 2006  Vivian Seving etc.. Roman, Gyldendal, Oslo 2009  Talent for lykke. Fortellinger, Kolon forlag, Oslo 2011  Tiger i hagen. Fortellinger, Kolon forlag, Oslo 2015  Inferno. Roman, Juritzen forlag, Oslo 2018 Les mer i Store norske leksikon Ari Behn i Norsk biografisk leksikon Eksterne lenker Kolons forfatterside om Ari Behn Gyldendals forfatterside om Ari Behn Litteratur Marianne Solberg Behn: Min Ari. Gyldendal 2021. Per Heimly og Jo Anders Johnsen: Blodsbror – Historien om Ari Behn og Per Heimly. Papermoon 2021. Vidar Kvalshaug: Ari – bohemen og bøkene. Cappelen Damm 2020.